Þingræður haldnar á Alþingi Íslendinga

Frsm. (Ásmundur Sigurðsson) : Ég gat þess við 2. umr., að meiri hl. menntmn. hefði í hyggju að flytja brtt. við frv. og bæta inn í það ákvæði svipuðu því, sem er í þeim frv., sem nú er búið að samþ. í þessari hv. d. Nú liggur þessi brtt. fyrir á þskj. 917, og að henni standa hv. 1. þm. Reykv., hv. 2. þm. Árn. og ég, og þó að það sé ekki beint tekið fram, að aðrir nm. standi að till., skal ég geta þess, að það er ekki ástæða til að ætla, að þeir nm., sem ekki voru á fundinum, séu andvígir því að bæta þessu ákvæði inn í frv. En flm. vænta þess, að till. verði samþ.



Ég mæltist til þess við hæstv. forseta í gær, að hann frestaði afgreiðslu þessa máls, með tilliti til skriflegrar brtt., sem þá var lögð fram, þangað til í dag. Ég vildi mælast til þess við hæstv. forseta, ef þessi till. liggur enn fyrir, að þá yrði umr. enn frestað um sinn, þó ekki lengur en til næsta fundar.



Ég vildi taka undir þá beiðni hv. 3. landsk. þm., að umr. verði frestað, svo að ég fái tíma til að íhuga, hvort ég treysti mér til að taka þessa brtt. aftur. Auk þess vil ég benda á það, að margir þdm. eru fjarri úr d., sem mundu greiða till. atkv., ef henni væri haldið fram.

Forseti (StgrA) : Eins og hv. þdm. er kunnugt, fer nú að verða naumur tími til afgreiðslu þingmála, og er ekki gott að fresta þeim mikið úr þessu, ef þau eiga fram að ganga. En ef það getur orðið til þess að greiða fyrir samkomulagi um afgreiðslu málsins að fresta því um sinn mun ég að sjálfsögðu verða við því.



Út af brtt. frá hálfu menntmn. vil ég taka það fram, að ég var ekki á fundi n., þegar hún var afgr. En brtt. við frv. um gagnfræðaskóla, sem borin var fram af mér við 2. umr., var felld, og ég skal játa, að úr því að hún var felld, þá er samræmi í því, að þessi breyt. væri gerð, og mun ég því ekki greiða atkv. á móti henni, en ég mun ekki heldur greiða atkv. með henni, eins og málið er vaxið.



Ég hef leyft mér, í framhaldi af því, sem ég gat um í gær við 2. umr., að bera fram brtt. Hún er aðeins um það, að stjórn Síldarverksmiðja ríkisins skuli annast stjórn verksmiðjunnar, en nánar skuli ákveðið um reksturinn í reglugerð. Það er alveg það sama og er í frv. nú að undanteknu því, að í frv. er ætlazt til, að skipuð verði sérstök n. til að annast stjórn verksmiðjunnar, en hins vegar er ráðgert í frv. að ákveða með reglugerð um rekstur verksmiðjunnar. Ég gat þess í gær, að ég teldi, að af sparnaðarástæðum og enda hagkvæmnisástæðum líka væri rétt að fela stjórn Síldarverksmiðja ríkisins, a. m. k. fyrst um sinn, stjórn þessarar verksmiðju. Þetta er svipaður rekstur að því leyti, að unnið er úr sama hráefni. Auk þess eru líkur fyrir því, að rekstur þessarar verksmiðju byggist mjög á Síldarverksmiðjum ríkisins. Þá er það einnig það, að ég hygg, að byggingarnar gætu orðið hagkvæmari, ef þær væru sameinaðar byggingum Síldarverksmiðja ríkisins. Sams konar brtt. og þessi lá fyrir Nd. og var felld með litlum atkvæðamun, og ég tel rétt, að þessi hv. d. eigi einnig kost á því að greiða atkv. um þessa brtt., því að ég álít, að það geti skipt allmiklu máli, að sem gætilegast sé af stað farið í byrjun. Eftir því, sem upplýst er við meðferð málsins í d., virðist það geta komið til mála, að það þurfi að kaupa dýrar lóðir undir þessar byggingar, ef þær eru ekki í sambandi við Síldarverksmiðjur ríkisins. Mundi ekki koma til slíks, er verksmiðjan væri í sambandi við Síldarverksmiðjur ríkisins. Þetta mál er svo ljóst, að ekki er ástæða til að mæla fyrir því frekar, enda er hér ekki um annað að ræða en það að reyna að færa til betri vegar, ef takast mætti.